ORDE do 1 de febreiro de 2010 pola que se establece o procedemento para acreditar centros e titores/as para o desenvolvemento do prácticum correspondente ao Máster en Profesorado de Educación Secundaria Obrigatoria e Bacharelato, Formación Profesional e Ensinanzas de Idiomas na Comunidade Autónoma galega no curso académico 2009-2010.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 05/02/2010

O Real decreto 1834/2008, do 8 de novembro, polo que se definen as condicións de formación para o exercicio da docencia na educación secundaria obrigatoria, o bacharelato, a formación profesional e as ensinanzas de réxime especial, e se establecen as especialidades dos corpos docentes de ensinanza secundaria, dispón, no seu artigo 9, que para exercer a docencia nestes ámbitos será necesario estar en posesión dun título oficial de máster que acredite a formación pedagóxica e didáctica de acordo co exixido pola Lei orgánica 2/2006, do 3 de maio.
O Real decreto 1393/2007, do 29 de outubro, de ordenación das ensinanzas universitarias, estableceu a organización e o contido dos títulos oficiais de máster universitario. Con posterioridade, a Orde ministerial ECI/3858/2007, do 27 de decembro, determinou os requisitos para a verificación dos títulos universitarios oficiais que habilitan para o exercicio das profesións de profesor de educación secundaria obrigatoria e bacharelato, formación profesional e ensinanza de idiomas, dispoñendo unha fase de prácticum obrigatoria que se realizará en colaboración coas institucións educativas establecida mediante convenios entre as universidades e as administracións educativas.
A dita fase de prácticum ten como obxectivos facilitar a adquisición de experiencia na planificación, a docencia e a avaliación das materias correspondentes á especialización, acreditar un bo dominio da expresión oral e escrita na práctica docente e dominar as destrezas e habilidades sociais necesarias para fomentar un clima que facilite a aprendizaxe e a convivencia.
O procedemento que establece esta orde permitiralles aos alumnos que cursen o máster de formación do profesorado a súa iniciación na práctica docente directa e na orientación psicopedagóxica, ademais de coñecer os aspectos pedagóxicos, organizativos e de funcionamento dos centros co apoio e baixo a tutela de profesores en exercicio que reúnen as características e preparación adecuadas.
Para tal fin e na súa virtude,
DISPOÑO:
Artigo 1º.-Obxecto e ámbito de aplicación.
1. O obxecto desta orde é regular o procedemento para acreditar centros e titores/as para o desenvolvemento do prácticum correspondente ao Máster en Profesorado de Educación Secundaria Obrigatoria e Bacharelato, Formación Profesional e Ensinanzas de Idiomas, na Comunidade Autónoma galega, conforme a Orde ECI/3858/2007, do 27 de decembro, en colaboración coas universidades da Comunidade Autónoma galega.
2. Esta orden será de aplicación ás universidades que asinen convenio coa Consellería de Educación e Ordenación Universitaria para a realización das prácticas do seu alumnado do Máster en Profesorado de Ensinanza Secundaria Obrigatoria e Bacharelato, Formación Profesional e Ensinanzas de Idiomas en centros sostidos con fondos públicos.
Artigo 2º.-Centros de prácticas.
1. Poderán ser centros de prácticas do alumnado do Máster en Profesorado de Educación Secundaria Obrigatoria e Bacharelato, Formación Profesional e Ensinanzas de Idiomas os centros sostidos con fondos públicos en que se impartan todas ou algunha das ditas ensinanzas.
2. Os centros educativos que desexen ser designados como centros de prácticas deberán cumprir os seguintes requisitos:
a) Aprobación, logo de coñecemento e aceptación do claustro de profesores, do consello escolar do centro e, de ser o caso, do titular del para colaborar co prácticum.
b) Nos centros públicos o profesorado funcionario de carreira que exerza como titor deberá contar con, polo menos, tres anos de experiencia docente.
c) Nos centros concertados, o profesorado que exerza como titor deberá ter acreditado impartir docencia en educación secundaria obrigatoria, bacharelato, formación profesional ou ensinanzas de idiomas durante un mínimo de tres cursos escolares completos.
Artigo 3º.-Titores/as de prácticas.
Á persoa titora corresponderalle a tutela simultánea dun máximo de tres alumnos/as en prácticas.
Serán funcións do titor/a de prácticas:
a) Acoller o alumnado en prácticas e acompañalo nos períodos que se establezan ao longo do curso escolar.
b) Posibilitar a formación inicial na práctica docente dos citados alumnos/as.
c) Asesorar o alumnado en prácticas en cuestións pedagóxicas e didácticas.
d) Coordinar as actividades de formación co titor/a da universidade.
e) Avaliar o desenvolvemento das prácticas do alumnado seguindo para iso os criterios e pautas do plan de prácticas da universidade correspondente.
Artigo 4º.-Coordinador/a de prácticas.
A persoa directora do centro ou, por delegación súa, o xefe/a de estudos ou un titor/a de prácticas, exercerá as funcións de coordinador/a das prácticas.
Serán funcións específicas da persoa coordinadora de prácticas as seguintes:
a) Establecer as accións que desenvolverán os titores/as de prácticas do centro.
b) Manter a relación entre os titores/as de prácticas e a universidade correspondente.
c) Facilitarlle ao alumnado en prácticas o coñecemento da organización e funcionamento do centro, dos proxectos educativos, así como doutros proxectos, programas ou actividades en que o centro participe.
d) Xestionar os espazos e os tempos para a intervención dos estudantes en prácticas.
e) Deseñar a participación dos estudantes en prácticas nas reunións de planificación, programación, seguimento e avaliación do alumnado do centro.
Artigo 5º.-Relación dos titores/as e coordinadores/as coa universidade.
Cada universidade acordará, cos/coas coordinadores/as e cos/coas titores/as, as condicións de participación para o desenvolvemento do prácticum e o seu recoñecemento, segundo o establecido no plan de estudos da titulación. Esta participación estará comprometida a asegurar as competencias profesionais que deben adquirir os estudantes.
As universidades asumirán os custos derivados da realización do prácticum, en concreto, o pagamento aos profesores titores e coordinadores que participen no seu desenvolvemento.
Os titores/as e coordinadores/as de prácticas recibirán o seu correspondente nomeamento e unha certificación expedidos pola universidade coa sinatura do reitor.
A universidade facilitará o acceso en condicións preferentes á biblioteca e aos servizos deportivos, e, de ser o caso, a outros servizos e dependencias universitarias que se determinen.
A función titorial desenvolvida polos titores/as e coordinadores/as será considerada mérito naquelas convocatorias de contratación de profesorado promovidas pola universidade que se determinen.
Artigo 6º.-Recoñecemento pola Consellería de Educación e Ordenación Universitaria.
Serán recoñecidas pola Consellería de Educación e Ordenación Universitaria as tarefas realizadas polos titores/as, coordinadores/as e centros de prácticas para a súa valoración nas convocatorias en que así se determinen.
Artigo 7º.-Comisións de seguimento e funcións.
1. Créanse tres comisións de seguimento, unha por cada universidade, que desenvolverán e seguirán o proceso de implantación do máster e a súa realización práctica. As comisións estarán constituídas por unha representación paritaria de cada unha das partes implicadas:
a) Pola Consellería de Educación e Ordenación Universitaria: o director xeral de Educación, Formación Profesional e Innovación Educativa; o director xeral de Centros e Recursos Humanos e o secretario xeral de Universidades, ou persoas nas cales deleguen.
b) Por cada universidade: tres membros designados polo seu reitor.
2. As comisións de seguimento terán asignadas as seguintes funcións:
a) A aprobación e consecuente designación de centros de prácticas segundo a proposta feita polas universidades correspondentes.
b) Facer o seguimento e apoio ao desenvolvemento do prácticum.
c) Modificar, de ser o caso, a distribución das prazas ofertadas por especialidade.
d) Resolver cantas cuestións puidesen suscitarse en relación co desenvolvemento das prácticas.
Artigo 8º.-Solicitude para o recoñecemento de centros de prácticas.
Os centros docentes sostidos con fondos públicos en que se impartan ensinanzas de educación secundaria obrigatoria, bacharelato, formación profesional e ensinanzas de idiomas que desexen participar neste programa como centros de desenvolvemento do prácticum presentarán unha solicitude dirixida ao coordinador do máster na universidade elixida (anexo I) no prazo de quince días naturais a partir do día seguinte ao da publicación desta convocatoria no Diario Oficial de Galicia.
Artigo 9º.-Selección de centros educativos.
As universidades, unha vez analizadas as solicitudes, formularanlle, de acordo coas súas necesidades, a proposta dos centros seleccionados á comisión de seguimento do prácticum correspondente, que elaborará as listas de centros de prácticas.
As listas dos centros designados faranse públicas nas xefaturas territoriais, así como no portal educativo da Consellería de Educación e Ordenación Universitaria, www.edu.xunta.es.
Artigo 10º.-Réxime de recursos.
Contra esta orde, que pon fin a vía administrativa, poderá interpoñerse recurso de reposición ante o mesmo órgano que a ditou, no prazo dun mes contado a partir do día seguinte ao da súa publicación no Diario Oficial de Galicia ou, directamente, recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da súa publicación.
Disposicións derradeiras
Primeira.-Facúltase a Dirección Xeral de Educación, Formación Profesional e Ordenación Educativa e a Dirección Xeral de Centros e Recursos Humanos para adoptar os acordos e ditar as resolucións conxuntas que consideren oportunas no desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 1 de febreiro de 2010.
Jesús Vázquez Abad
Conselleiro de Educación e Ordenación Universitaria
Ver referencia pdf "02400D004P011.PDF"